C 30/25

Kisebb jelentőségű módosítás jóváhagyása nyomán módosított egységes dokumentum közzététele az 1151/2012/EU rendelet 53. cikke (2) bekezdésének második albekezdésével összhangban

(2023/C 30/12)

Az Európai Bizottság az 664/2014/EU felhatalmazáson alapuló bizottsági rendelet (1) 6. cikke (2) bekezdése harmadik albekezdésének megfelelően jóváhagyta ezt a kisebb jelentőségű módosítást.

A szóban forgó kisebb jelentőségű módosítás jóváhagyására irányuló kérelem a Bizottság eAmbrosia adatbázisában tekinthető meg.

EGYSÉGES DOKUMENTUM

„AZAFRÁN DE LA MANCHA”

EU-szám: PDO-ES-0112-AM02 – 2022.4.22.

OEM (x) OFJ ( )

1. Elnevezés

„Azafrán de la Mancha”

2. Tagállam vagy harmadik ország

Spanyolország

3. A mezőgazdasági termék vagy élelmiszer leírása

3.1. A termék típusa

1.8. osztály: A Szerződés I. mellékletében felsorolt egyéb termékek (fűszerek stb.)

3.2. Az 1. pontban szereplő elnevezéssel jelölt termék leírása

A jóféle sáfrány (Crocus sativus L.) a nősziromfélék (Iridaceae) családjába tartozó hagymagumós faj. A gömb alakú, 2–3 cm átmérőjű húsos gumót gesztenyebarna-szürkés színű, hálószerű hártya borítja. Október és november között mindegyik hagyma egy-három cső alakú virágot hoz, majd ezek a virágok kinyílnak és egy lilás rózsaszín kúpot képeznek. Ez a sáfrány rózsája, amelynek hosszú, keskeny szirmai végül kinyílnak, és felfedik a sáfrány belsejét.

Belül van a porzó, amelyből kiemelkedik a három sárga porzószál és a fehér bibeszár, amely három vörös szálra, a bibékre válik szét: ezek a sáfrányfonalak vagy -szálak.

Az „Azafrán de la Mancha” könnyen felismerhető, mivel vörös bibéi kiemelkednek a virágból, és a bibeszár rövidebb, mint más fajták virágainál.

A bibe/bibeszár hosszúsági aránynak egynél nagyobbnak kell lennie, 1 %-os tűréshatárral.

A bibének legalább 22 mm hosszúnak kell lennie, 1 %-os tűréshatárral.

A virágmaradék (bibéktől elszakadt bibeszálak, porzószálak, virágpor, valamint a szirmok vagy a porzó darabjai) aránya nem haladhatja meg a teljes tömeg 0,5 %-át. Idegen anyagot legfeljebb 0,1 %-ban tartalmazhat. Idegen anyag minden olyan növényi maradvány, amely nem a sáfrányvirágból származik: ásványi anyagok (homok, talaj és/vagy por), elpusztult rovarok vagy azok részei stb.

A termék nem tartalmazhat penészt vagy élő rovarokat.

Érzékszervi jellemzők

Aroma: kizárólag a szárítási folyamatnak köszönhető intenzív és átható aroma, enyhén felfedezhető benne az érett kukorica vagy a finom szárított fű illata, virágos felhangokkal.

Szaglási-ízlelési élmény (oldatban): hosszan tartó, enyhe, eleinte kesernyés íz, az érett kukoricára emlékeztető és a szárítási folyamatnak tulajdonítható tartós utóízzel.

Kémiai jellemzők

Analitikai paraméter: nedvesség és illékony anyagok

Ömlesztett sáfrány: 7–9 %

Csomagolt sáfrány: < 11 % (m/m)

Analitikai paraméter: összes hamu

Ömlesztett sáfrány: –

Csomagolt sáfrány: < 8 % (m/m)

Analitikai paraméter: savban nem oldódó hamu

Ömlesztett sáfrány: –

Csomagolt sáfrány: < 1 % (m/m)

Analitikai paraméter: éterkivonat

Ömlesztett sáfrány: –

Csomagolt sáfrány: 3,5–14,5 % (m/m)

Analitikai paraméter: hideg vízben oldódó kivonat

Ömlesztett sáfrány: –

Csomagolt sáfrány: < 65 % (m/m)

Analitikai paraméter: színező hatás1

Ömlesztett sáfrány: > 200

Csomagolt sáfrány: > 200

Analitikai paraméter: ízesítő hatás2

Ömlesztett sáfrány: > 20

Csomagolt sáfrány: > 20

Analitikai paraméter: Keserűség (pikrokrocin)3

Ömlesztett sáfrány: > 70

Csomagolt sáfrány: > 70

Analitikai paraméter: szafranaltartalom4

Ömlesztett sáfrány: > 65 %

Csomagolt sáfrány: > 65 %

1 A közvetlenül mért abszorbancia 440 nm-en, a száraz tömeghez viszonyítva.

2 A közvetlenül mért abszorbancia 330 nm-en, a száraz tömeghez viszonyítva.

3 A közvetlenül mért abszorbancia 257 nm-en, a száraz tömeghez viszonyítva.

4 A teljes illóanyag-tartalom százalékában kifejezve.

3.3. Takarmány (kizárólag állati eredetű termékek esetében) és nyersanyagok (kizárólag feldolgozott termékek esetében)

—

3.4. Az előállítás azon műveletei, amelyeket a meghatározott földrajzi területen kell elvégezni

—

3.5. A bejegyzett elnevezést viselő termék szeletelésére, aprítására, csomagolására stb. vonatkozó egyedi szabályok

—

3.6. A bejegyzett elnevezést viselő termék címkézésére vonatkozó egyedi szabályok

A címkén a következő képnek kell szerepelnie a meghatározott színekben. Az XXYYYYYYYYYYYYYY jelölés egy alfanumerikus kód, amelyben az XX az ábécé két betűje, amely a sáfrány előállítási évét jelzi, az YYYYYYYYYYYY pedig a csomagolás azonosítására szolgál.

Azokat a tárolóedényeket, amelyekbe az oltalom alatt álló sáfrányt fogyasztási célra csomagolják, az ellenőrző szerv által kiadott zárjeggyel, címkével vagy számozott másodlagos címkével kell ellátni oly módon, hogy a tárolóedényeket ne lehessen újra felhasználni.

4. A földrajzi terület tömör meghatározása

Az eredetmegjelöléssel érintett terület Kasztília–La Mancha középső régiójától a délkeleti részig terjed.

Az eredetmegjelöléshez tartozó terület központi része La Mancha körzeteit foglalja magában Toledo, Ciudad Real, Cuenca és Albacete tartományokban.

5. Kapcsolat a földrajzi területtel

A sáfrány az arab uralom alatt honosodott meg Spanyolországban. A 8. és 9. században kizárólag az andalúz felső középosztály használta. Az arab ételeket sok fűszernövénnyel ízesítették, ezért e növényeket minden veteményesben termesztették, a fő fajták a római kömény, a köménymag, a fekete kömény, a zsázsa, az édes ánizs, az édeskömény, a vadánizs, a koriander, a mustár, a menta, a borsmenta és a petrezselyem voltak. Az arab gazdaság legfontosabb fűszere azonban a sáfrány volt, amelyet a legtöbb ételben nélkülözhetetlen színezékként és fűszerként használtak.

J. A. López de la Osa egy későbbi korszakból származó műve, a Cultivo del azafrán en la Solana (1897) írásos bizonyítékot szolgáltat a La Manchában folytatott sáfránytermesztésről. A könyv 100 évvel korábbi információkat tartalmaz erről a növényről, és idéz egy 1720-as jogi leltárt, amely szintén említi a sáfrányt. A 19. század első harmadában Spanyolországban La Mancha területén állították elő a legjobb minőségű sáfrányt, a száraz termőföldek hektáronkénti hozama itt volt a legmagasabb. A sáfránytermesztés régi hagyománya jól dokumentált Pedro Muñoz, Campo de Criptana és Manzanares (Ciudad Real), Lillo, Madridejos, Villacañas, Villanueva de Alcardete és Cabezamesada (Toledo), valamint Montilla del Palancar (Cuenca) településeken.

A La Mancha régió és a sáfrány közötti szoros történelmi kapcsolat legerősebb bizonyítéka azonban a térség számos kulturális hagyományában lelhető fel.

Azokhoz a tevékenységekhez hasonlóan, amelyek szilárdan gyökereznek egy adott társadalomban, a sáfránytermesztés is gazdag szókincset hozott létre. M. Núñez és J. C. Conde El léxico del azafrán en el habla manchega című műve (Al-Basit: Revista de Estudios Albacetenses, 28, Albacete 1991) a sáfránnyal kapcsolatos kifejezések széles körét tartalmazza, amelyeket az Albacete tartományban végzett kutatások során gyűjtöttek össze. A La Mancha-i sáfránytermesztés hagyománya a régióra jellemző népművészetben, a termékhez kötődő hagyományos regionális táncban, valamint dalokban és közmondásokban jelent meg. A La rosa del azafrán című operett (F. Romero és G. Fernández Shaw librettója, zenéjét szerezte Jacinto Guerrero, bemutatták 1930-ban Madridban) hátteréül is a sáfrány szolgált.

Meg kell jegyezni továbbá, hogy léteznek a termesztési és feldolgozási módszereket leíró kézikönyvek, mint például J. A. López de la Osa fent említett műve és L. Jiménez Martín El azafranero práctico című műve (Albacete: Imprenta Eduardo Miranda, 1900).

A hagyományos kultúrában e termény fontosságát bizonyítják a Consuegrában (Toledo) megrendezett „Fiesta de la Rosa del Azafrán”, a La Solana (Ciudad Real) védőszentjének ünnepe keretében tartott sáfránytisztító versenyek, valamint a Santa Anában (Albacete) megrendezett „Festival de la Rosa del Azafrán” is.

Végezetül, e növény hagyományos jellegét és gazdasági jelentőségét egyértelműen mutatja az egyes La Mancha-i falvakban ma is gyakorolt szokás, hogy az ifjú házasoknak néhány szál sáfrányt adnak, ami a jólétre való törekvést szimbolizálja.

Hivatkozás a termékleírás közzétételére

http://pagina.jccm.es/agricul/paginas/comercial-industrial/consejos_new/pliegos/AM01_PC_Azafran_de_La_Mancha.pdf

(1) HL L 179., 2014.6.19., 17. o.